

**Odgovori na novinarska vprašanja glede CHF posojil**

Zanima nas stališče ZBS po zadnji evropski in slovenski sodni praksi, ki vse bolj nagiba tehtnico na stran kreditojemalcev v CHF (ničnost pogodb, odločitev da banke niso upravičene do nadomestila za uporabo kapitala (Sodišče EU je v sodbi C-520/21), možnost začasne odredbe zoper banke in odlog plačil obrokov do zaključka sodnega spora (sodba SEU (C-287/22) ...

Prav tako na zanima ali ZBS sodeluje pri morebitni pripravi sistemske rešitve pred drastičnim dvigom obrokov in glavnic zaradi SARON-a in potem, ko je US  razveljavilo zakon za ureditev problematike posojil v CHF?

**Odgovor Združenja bank Slovenije:**

Glede sodne prakse ponovno poudarjamo, da je vsak posamezen primer specifičen in ga ni moč pavšalno prenašati na druge primere. V zvezi z navedenim dodatno izpostavljamo, da odločitve sodišča EU, ki se nanašajo na drugačna dejanska stanja v drugih državah EU, ni mogoče nekritično aplicirati na slovensko pravno okolje. Obe iz vaše strani izpostavljeni odločitvi se nanašata na poljske primere, v katerih je bila vsebina obravnavanih kreditnih pogodb, vezanih na švicarske franke, bistveno drugačna od slovenskih. Glede slovenske sodne prakse pa bi izpostavili v medijih spregledano odločitev Ustavnega sodišča RS v zadevi Up-470/20 z dne 8.6.2023, v kateri je odločilo, da se ustavna pritožba kreditojemalcev zoper odločitev Vrhovnega sodišča RS v korist banke ne sprejme obravnavo, saj ne gre za kršitev človekovih pravic ali temeljnih svoboščin, ki je imela hujše posledice za pritožnika, oziroma ne gre za pomembno ustavnopravno vprašanje, ki presega pomen konkretne zadeve.

Glede razumevanja sodne prakse v zvezi s krediti, vezanimi na švicarske franke, bi izpostavili še njeno morebitno napačno predstavljanje kreditojemalcem, ki so se odločili ali se še odločajo za vložitev tožbe proti banki s strani njihovih odvetnikov. Uspeha v sodnem sporu namreč ni mogoče zagotavljati, nastanek odvetniških stroškov pa je v vsakem primeru zagotovljen.

Posledice ničnosti so zelo kompleksne in predlagamo, da vprašanje naslovite na katerega od pravnih strokovnjakov na tem področju. Za širše razumevanje predlagamo tudi preučitev ekonomskih vidikov kreditov v švicarskih frankih, kot na primer predstavljeno v članku profesorja Ahčana, objavljenim v Pravni praksi dne 29.6.2023.

Glede gibanja SARON, pa se je, kot razvidno iz spodnje preglednice ravni na današnji dan, EURIBOR dvignil bistveno bolj.



Združenje bank Slovenije
Ljubljana, 6. julij 2023